ക്യാച്ചുകള് മാറിമറിഞ്ഞു കൊല്ക്കത്തയ്ക്കെതിരെ ആവേശജയവുമായി പഞ്ചാബ് ദുബായ്: ഐ.പി.എല്ലില് കരുത്തോടെ മുന്നേറുന്ന കൊല്ക്കത്തയ്ക്കെതിരെ അവസാന നിമിഷത്തില് പഞ്ചാബിന് ആവേശ ജയം. ആറു വിക്കറ്റിനാണ് പഞ്ചാബ് കിംഗ്സ് കൊല്ക്കത്ത നൈറ്റ് റൈഡേഴ്സിനെ തോല്പ്പിച്ചത്. കൊല്ക്കത്തയുടെ 166 എന്ന സ്കോറിനെ മൂന്ന് പന്ത് അവശേഷിക്കേയാണ് പഞ്ചാബ് മറികടന്നത്. 55 പന്തില് 67 റണ്സെടുത്ത പഞ്ചാബ് നായകന് കെ.എല്.രാഹുലും അവസാന ഓവറുകളില് 22 റണ്സുമായി നിര്ണ്ണായക പ്രകടനം നടത്തിയ ഷാരൂഖ് ഖാനുമാണ് പഞ്ചാബിന്റെ വിജയ ശില്പ്പികള്. കൈവിട്ട ക്യാച്ചുകളാണ് കൊല്ക്കത്തയ്ക്ക് ലഭിക്കുമായിരുന്ന ജയം ഇല്ലാതാക്കിയത്. ആദ്യ ഓവറിലെ രണ്ടാം പന്തില് മായങ്കിനെ കൈവിട്ട കൊല്ക്കത്ത അപ്പോള് തന്നെ തോറ്റു. 27 പന്തില് മൂന്ന് പടുകൂറ്റന് സിക്സറുമായിട്ടാണ് മായങ്ക് അഗര്വാള് മടങ്ങിയത്. നിക്കോളാസ് പൂരനെ രാഹുല് ത്രിപാഠി കൈവിട്ടു. അവസാന നിമിഷത്തില് രാഹുലിന്റെ ക്യാച്ച് പന്ത് നിലത്തുമുട്ടിയെന്ന പേരില് മാച്ച് റഫറി അനുവദിച്ചില്ല. അവസാനം വിജയ റണ്സ് പഞ്ചാബിന്റെ ഷാരൂഖ് നേടിയതും കൊല്ക്കത്ത വിട്ട ഒരു ക്യാച്ചിലൂടെയായി. ഷാരൂഖിന്റെ ക്യാച്ച് വെങ്കിടേശ് അയ്യര് കയ്യിലാക്കിയെങ്കിലും ബൗണ്ടറിലൈനിനകത്ത് വീണതോടെ സിക്സറായിമാറി. പിന്നീട് അവസാന ഓവറിലെ മൂന്നാം പന്ത് ബൗണ്ടറിയിലേക്ക് ഉയര്ത്തിവിട്ട ഷാരൂഖിന്റെ ഷോട്ട് രാഹുല് ത്രിപാഠിയുടെ കയ്യില് തട്ടി സിക്സറായതോടെ പഞ്ചാബ് താരങ്ങള് വിജയനൃത്തത്തിലായി. കൊല്ക്കത്തയ്ക്കായി വരുണ് ചക്രവര്ത്തി രണ്ടു വിക്കറ്റ് വീഴ്ത്തി. ശിവം മാവി, സുനില് നരെയ്ന്, വെങ്കിടേശ് അയ്യര് എന്നിവര് ഒരോ വിക്കറ്റും നേടി. ആദ്യം ബാറ്റ് ചെയ്ത കൊല്ക്കത്തയ്ക്കായി വെങ്കിടേശ് അയ്യര് മികച്ച ബാറ്റിംഗാണ് വീണ്ടും പുറത്തെടുത്തത്. സീസണ് മുഴുവന് മികച്ച സ്ഥിരത കാണിക്കുന്ന ഓള്റൗണ്ടര് 49 പന്തില് 67 റണ്സെടുത്താണ് മടങ്ങിയത്. അതേ സമയം ശുഭ്മാന് ഗില് നിരാശപ്പെടുത്തി. 26 പന്തില് 34 എടുത്ത രാഹുല് ത്രിപാഠി വെങ്കിടേശിന് മികച്ച പിന്തുണയാണ് നല്കിയത്. 18 പന്തില് 31 റണ്സെടുത്ത നിതീഷ് റാണയും റണ്സ് കയറ്റി. അവസാന ഓവറുകളില് ആഞ്ഞടിക്കാനുള്ള ശേഷി ദിനേശ് കാര്ത്തിക്കിനില്ലാതെ പോയതോടെ സ്കോര് 165ല് ഒതുങ്ങി. പഞ്ചാബിനായി അര്ഷദീപ് സിംഗ് മൂന്ന് വിക്കറ്റ് വീഴ്ത്തി. രവി ബിഷ്ണോയി രണ്ടു വിക്കറ്റും മുഹമ്മദ് ഷമി ഒരു വിക്കറ്റും നേടി. 12 കളികളിലായി പഞ്ചാബ് 12 കളികളിലായി 5 ജയങ്ങളോടെ 10 പോയിന്റുമായി അഞ്ചാം സ്ഥാനത്താണുള്ളത്. ഇന്നലെ തോറ്റെങ്കിലും റണ്റേറ്റിന്റെ മികവില് കൊല്ക്കത്ത 5 ജയങ്ങളോടെ തന്നെ നാലാം സ്ഥാനത്ത് തുടരുകയാണ്.